Ամերիկան սովորական երկիր չէ
Միացյալ Նահանգների արժեքների մասին են խոսել Սենատում, որտեղ լսումներին հրավիրված ԱՄՆ-ի նախկին պետքարտուղար Մադլեն Օլբրայթը խորհուրդ է տվել ոչ մի դեպքում չմեկուսանալ աշխարհից այլ շարունակել ազատության արժեքների քարոզումը:
«Ամերիկան սովորական երկիր չէ, որը կարող է պարզապես առաջնորդվել իր նեղ շահերով՝ մոռանալով աշխարհի մասին», - այսպես սկսեց իր խոսքը Սենատի լսեւմներին հրավիրված ԱՄՆ-ի նախկին պետքարտուղար Մադլեն Օլբրայթը: Օլբրայթի խոսքով, սխալ կլիներ հաշվի չառնել, որ Միացյալ Նահանգներն ունի սեփական շահերը, սակայն պետք է նաեւ հիշել, որ աշխարհում անկախ, մեկուսացված ոչինչ չկա. «Ամերիկայի շահերից է բխում գլոբալ գործընթացներին մասնակցությունը, քանի որ երկրի ներսում մեր անվտանգությունն ու բարգավաճումը կապված են արտերկրում տնտեսական եւ քաղաքական առողջ մթնոլորտի հետ»: «Միացյալ Նահանգների շահերը, արժեքները եւ Ամերիկյան ժողովուրդը» թեմայով լսումների ընթացքում Սենատի արտաքին գործերի հանձնաժողովի ղեկավար, հանրապետական Բոբ Քորքերը խոսել է նախկին դեմոկրատական վարչակազմի անհաջողությունների մասին. «Վերջին 7 տարիների ընթացքում մենք ականատեսն ենք եղել վստահության ճգնաժամի: Հարցը վերաբերում է նրան, թե ինչպես է աշխարհը դիտարկում Միացյալ Նահանգները: Պարզ ասած, մարդիկ այլեւս չեն հավատում, որ մենք վստահելի ենք եւ կանենք այն, ինչ ինքներս հայտարարում ենք»: Ի պատասխան դեմոկրատ սենատոր Բեն Քարդինը մատնանշել է ներկա վարչակազմի արտաքին քաղաքականության, իր կարծիքով, լուրջ բացթողումները. «Նոր վարչակազմը կարծես թե ավելի բարձր է դասում Ռուսաստանին եւ Չինաստանին, քան մեր դաշնակիցներին»: Բոբ Քորքերի խոսքով սակայն, նախագահ Թրամփի քաղաքականությունը զգալի փոփոխության է ենթարկվել վերջին շաբաթների ընթացքում. «Ես լուրջ տարաձայնություններ ունեի հունվարի 20-ին իշխանության եկող նախագահի հետ արտաքին քաղաքական դիրքորոշումների վերաբերյալ: Սակայն, ես տեսա զգալի փոփոխություն, լինի ՆԱՏՕ-ի, Իսրայելի, Չինաստանի, թե այլ հարցերի վերաբերյալ»: Միեւնույն ժամանակ լսումների բոլոր մասնակիցներն ընդգծում են՝ ամերիկացիներից շատերն իրենց վտանգված են զգում հենց գլոբալ գործընթացներին Ամերիկայի ներգրավման պատճառով եւ անհրաժեշտ է գտնել ոսկե միջինը: Մեկուսացումը սակայն հարցի լուծում չէ, ընդգծել է նախկին պետքարտուղարը. «Սարսափելի բաներ են կատարվում աշխարհում, երբ Ամերիկան մեկուսանում է համաշխարհային իրադարձություններից»: Մադլեն Օլբրայթի կարծիքով, Միացյալ Նահանգների հզորության հիմքում ազատության եւ բազմազանության արմատական գաղափարներն են. «Ամերիկան միշտ կարողացել է առաջնորդել աշխարհը, որովհետեւ մենք խոսել եւ լսել ենք ամենատարբեր մշակույթներ ներկայացնող մարդկանց»: